’n Bojaar of boljaar was van die 10de tot die 17de eeu ’n lid van die hoogste rang van die feodale Bulgaarse, Russiese, Walachyse, Moldawiese en later Roemeense, Litause en Balties-Duitse adel, net onder die regerende prins (tsaar in Bulgarye). Die rang word steeds gebruik as ’n van in Rusland, Roemenië, Finland, Litaue en Letland waar dit "Pajari" of "Bajārs/-a" gespel word. Die oudste Slawiese vorm van "bojaar" – boljarin, mv. boljari (Bulgaars: болярин, боляри) – dateer van die 10de eeu uit die Tweede Bulgaarse Ryk. Dit was in die Eerste Bulgaarse Ryk bekend as boila, wat ’n hoë aristokratiese titel was. Boljarin is moontlik afgelei van bol, "baie", en jarin, jarki, "helder", "verlig". Albei titels was oorerflik. Die Bulgaarse boljare is verdeel in weliki ("groot") en malki ("junior"). In die middeleeuse Serwië was die rang bojaar (Serwies: Боjари, bojari) gelykstaande aan dié van baron, wat beteken "vrye vegter" (of "vry man" in die algemeen).